Inicijativa za bolje odnose sa Kinom
Cilj Inicijative 100 hiljada je da podstakne 100 hiljada američkih studenata da uče van zemlje, u Kini
Ven Ja Lu je jedna od nekoliko jezičkih instruktora u Višoj školi „Volter Pejton“ u Čikagu. Časovi kineskog jezika su deo redovne nastave u sistemu državnih škola u Čikagu više od decenije. Vilijam Spenser je kopredsednik Čikaškog odbora za bratske gradove u Kini. On kaže da su časovi jezika jedan od načina na koje je dosadašnji gradonačelnik Ričard Dejli jačao veze sa Kinom, američkim drugim najvećim trgovinskim partnerom. Kineski predsednik Hu Đintao je to priznao u januaru. Tokom svoje zvanične posete, Hu se zadržao u Čikagu i obišao đake u školi „Volter Pejton“. Svetska izložba u Šangaju 2010, takođe je pomogla da se poveća svest o Americi u Kini. Državna sekretarka Hilari Klinton je odlučila da Državni sekretarijat učestvuje na Ekspou i otvori Američki paviljon. Ona kaže da se Amerikancima koji su radili u paviljonu isplatilo učenje kineskog. Državna sekretarka Klinton je zatražila od gradonačelnika Dejlija da bude kopredsednik Savetodavnog odbora Inicijative 100 hiljada. Cilj inicijative koji je 2009. postavio predsednik Barak Obama, jeste da podstakne stotinu hiljada američkih studenata da uče van zemlje, u Kini. Uspeh programa zavisi od broja institucija u celoj zemlji koje krenu za primerom Čikaga. Ipak, i pored takvih programa, američki Državni sekretarijat kaže da 600 puta više kineskih đaka uči engleski, nego Amerikanaca kineski. Stejt dipartment takođe ukazuje da se desetostruko više kineskih đaka školuje u Sjedinjenim Državama, nego američkih u Kini. Smisao Inicijative 100 hiljada je da taj jaz premosti.